《题钱塘三贤堂》
宋代·韩淲

暑雨过林壑，青青发幽香。徘徊湖水边，路转山横岗。

朱门严古祠，中有水仙王。配食者谁子，三贤坐高堂。

当年处士庐，郁然眇相望。故侯白与苏，龙章照钱塘。

人生死即已，姓字何芬芳。修名贵自立，隐德千古光。

文章发政事，百世胡能忘。因看游鱼潜，更想冥鸿翔。

微官得休沐，况复五月凉。兹游获胜践，不觉歌声长。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。